SA vroue kan nie soos Blitse teen Fidji maak | Netwerk24
Deur Marnus Kok 14 Desember 2019 16:56
Zenay Jordaan van die Suid-Afrikaanse vroue-sewesspan. Foto: Gallo Images
Die Fidjiane het die tuisspan Saterdag met 27-0 verslaan. Dít nadat die Suid-Afrikaanse mans vroeër die dag hul eweknie van Fidji met 26-14 in 'n groepwedstryd getroef het.
Kort voor die wedstryd tussen die Imbokodo, soos wat die nasionale vrouespan bekend staan, en Fidji het 'n ligte motreën oor die Moederstad begin neersif. Dit het nie die toeskouers se geesdrif gedemp nie, hoewel dit hulle laat skuiling soek het teen die nattigheid.
Die nat weer het wel die hantering van die bal effens bemoeilik, met die tuisspan wat aan 'n hanteerfout of twee skuldig was.
Die Suid-Afrikaners het min van die bal gesien en is boonop genadeloos by die afbreekpunte deur die skeidsregter gestraf.
Die nederlaag beteken dat die Imbokodo hul drie groepwedstryde sonder enige oorwinning afgesluit het. Tog hoef die span nie in sak en as te wees nie, met 'n speler soos Nadine Roos wat groot belofte toon.
Roos is ook laat in die wedstryd met 'n drie beloon, iets wat beslis die goedkeuring van die skare weggedra het.
Maar Fidji was duidelik in 'n ander klas en nog baie werk lê vir die Suid-Afrikaners voor om mededingend op die topvlak van internasionale sewes te wees.
* Puntemakers: Fidji 27 (17): Drieë: Roela Radiniyavuni, Asinate Savu, Lavenia Tinai, Vasiti Solikoviti (2)